**Tlačová správa**

**Česko-slovenské zasadnutie partnerských asociácií AČCKA a SACKA**

Spontánne rozhodnutie predstaviteľov Slovenskej asociácie cestovných kancelárií a cestovných agentúr a Asociácie českých cestovných kancelárií a agentúr zrealizovať spoločné stretnutie členov oboch asociácií v roku stého výročia založenia Československa malo za cieľ vzdať hold tomuto významnému jubileu a pripomenúť mladším generáciám význam veľkého počinu našich predkov pre oba národy.

V roku 2018 sú slovensko-české vzťahy pozitívne determinované práve spoločnými oslavami na rôznych úrovniach a pripomienkou významných výročí v dejinách oboch národov. Slávnostné zasadnutie Slovenskej asociácie cestovných kancelárií a cestovných agentúr s Asociáciou českých cestovných kancelárií a agentúr venované 100. výročiu vzniku Československa bolo jednou z osláv, ktorá bola príspevkom k  ďalšiemu posilňovaniu vzťahov medzi podnikateľskými subjektami v cestovnom ruchu čo bude mať priaznivejší dopad na vzájomnú návštevnosť príslušníkov oboch národov, čo si všetci v cestovnom ruchu želáme.

Spoločným rokovaním asociácií oboch štátov chceme založiť tradíciu trvalej spolupráce a potvrdiť nadštandardnosť vzťahov a blízkosť oboch krajín a ich obyvateľov. Na spoločnom rokovaní, ktoré sa konalo 9. novembra 2018 v Grand Hoteli Jasná pod mottom „100 rokov spolu“ si obe asociácie pripomenuli významné výročie a venovali sa aj aktuálnym problémom dvojstrannej spolupráce v cestovnom ruchu.

Pre priebeh spoločného rokovania bolo významné, že záštitu nad jeho realizáciou prevzali Ministerstvo dopravy a výstavby SR a Ministerstvo pro místní rozvoj ČR. Po zahájení seminára a privítaní hostí a všetkých účastníkov seminára zdôraznil Macko význam spoločného rokovania tak z pohľadu vzniku Československa ako aj z pohľadu spoločného príbehu v ďalších rokoch. Význam spoločného seminára podčiarkli aj hostia, štátny tajomník MDV SR pán Peter Ďurček a riaditeľka Odboru cestovného ruchu MMR ČR pani Renata Králová.

V ďalšom priebehu sa obe asociácie zastúpené svojimi štatutármi venovali pracovnej časti. Implementácia novej Smernice Európskeho parlamentu a Rady (EÚ) č. 2015/2302 o zájazdoch a spojených cestovných službách prebehla v oboch štátoch v zásade v zhode, tak kážu legislatívne zásady, a predsa sú v národných zákonoch rozdiely, ktoré zaujímajú obe strany aj preto, že podnikateľské subjekty pôsobia v oboch republikách a ochrana spotrebiteľov by mala byť zabezpečená na rovnakej úrovni. Ku vybraným ôsmym rozdielnym riešeniam sa rozprúdila diskusia, do ktorej sa zapojili okrem prezidentov oboch asociácií aj hostia a účastníci z pléna. Význam takejto formy rozpravy na zvolené témy spočíval v tom, že účastníci z pléna si mohli urobiť obraz o riešeniach v oboch republikách. Priebeh diskusie využijú obe asociácie na ďalšiu praktickú aplikáciu národných zákonov

Po skončení odbornej časti seminára mali účastníci možnosť obrátiť sa na účastníkov workshopu, kde z pohľadu výberu dovolenky na Slovensku dominovala ponuka a. s. TMR a Liptova. Workshop zabezpečili pracovníčky TMR, a. s. a OO CR Liptov. Záujem pracovníkov CK a CA sa zameriaval na služby v blížiacej sa zimnej sezóne.

Ukončenie spoločného seminára Slávnostným večerom pod mottom „Sto rokov spolu“ dalo bodku za prvým spoločným rokovaním SACKA a AČCKA. Kultúrny program, ktorý zabezpečilo husľové trio EXPLOSION zaujal účastníkov.

Pre úplnosť informácii považujem za správne uviesť, že z riadnych členov Asociácie českých cestovných kancelárií a agentúr sa spoločného seminára zúčastnilo 96 osôb a z radov členov Slovenskej asociácie cestovných kancelárií a cestovných agentúr 126 osôb.